b'\n_START_ARTICLE_\nLudwig Franzisket\n_START_SECTION_\n\xc5\xbdivljenjepis\n_START_PARAGRAPH_\nFranzisket je v vojsko vstopil leta 1938, ko se je pridru\xc5\xbeil Luftwaffe in bil s \xc4\x8dinom F\xc3\xa4hnricha dodeljen k JG 26. 1. avgusta 1939 je bil preme\xc5\xa1\xc4\x8den k 1./JG 1, s katero je sodeloval v invaziji na Poljsko in Beneluks ter bitki za Francijo._NEWLINE_11. maja 1940 je dosegel svojo prvo zra\xc4\x8dno zmago, do konca francoske kampanje pa je z devetimi zmagami \xc5\xbee dosegel status letalskega asa. 9. julija se je 1./JG 1 preformiral v 7./JG 27, 1. oktobra 1940 pa je bil Franzisket preme\xc5\xa1\xc4\x8den na mesto adjutanta I./JG 27. Spomladi 1941 je bil I./JG 27 preme\xc5\xa1\xc4\x8den v Severno Afriko, do takrat pa je zbral 14 zmag._NEWLINE_14. junija je Franzisket prestregel osamljeni lahki bombnik RAF, ki ga je spremljal lovec Hawker Hurricane. V kratkem spopadu je sestrelil obe letali. Kasneje se je izkazalo da je Hurricana pilotiral ju\xc5\xbenoafri\xc5\xa1ki as, stotnik Ken Driver, ki se je iz padajo\xc4\x8dega letala uspel re\xc5\xa1iti in je postal vojni ujetnik. Nadporo\xc4\x8dnik Franzisket je bil za 22 zmag v 204-ih nalogah 23. julija 1941 odlikovan z Vite\xc5\xa1kim kri\xc5\xbeem \xc5\xbeeleznega kri\xc5\xbeca._NEWLINE_Franzisket je 6. decembra 1941 postal Staffelkapit\xc3\xa4n 1./JG 27, 25. decembra pa je bil njegov Messerschmitt Bf 109 F-4trop zadet, ko ga je ju\xc5\xbeno od Agedabie zadel drobec 40 milimetrske granate protiletalske obrambe. Ob tem je bil Franzisket ranjen._NEWLINE_11. aprila 1942 je dosegel svojo trideseto zra\xc4\x8dno zmago, ko je sestrelil britanskega lovca Curtiss P-40. Spet je bil ranjen 29. oktobra 1942, ko se je spopadel z britanskimi lovci Supermarine Spitfire in bil pri tem zadet. Pri skoku iz padajo\xc4\x8dega lovca Bf 109 G-2trop (W.Nr. 10616) je zadel repni stabilizator svojega letala in si pri tem zlomil nogo._NEWLINE_Konec leta 1942 je bil I./JG 27 umaknjen s severnoafri\xc5\xa1kega boji\xc5\xa1\xc4\x8da, Franzisket pa je do takrat zbral 39 zra\xc4\x8dnih zmag. Od 1. julija 1943 je Zirkus Franzisket vodil 1./Erg\xc3\xa4nzungs-Jagdgruppe S\xc3\xbcd, nato pa je 15. julija 1943 vstopil v poveljni\xc5\xa1ko \xc5\xa1olo, ki jo je uspe\xc5\xa1no zaklju\xc4\x8dil in bil imenovan za Gruppenkommandeurja I./JG 27. Ta enota je bila nastanjena v Nem\xc4\x8diji in je delovala pri obrambi rajha._NEWLINE_14. oktobra je Franzisket s svojo enoto napadel bombni\xc5\xa1ko formacijo, ki je bila na nalogi bombardiranja Schweinfurta in sestrelil dva bombnika. V podobni akciji 12. maja 1944 nad Bad Orbom, pa je bil njegov lovec Bf 109 G-6/U4 (W.Nr. 441097) zadet. Zadel ga je obrambni ogenj bombni\xc5\xa1ke formacije in ga te\xc5\xbeko ranil. Kljub hudim po\xc5\xa1kodbam se je Franzisketu uspelo re\xc5\xa1iti iz padajo\xc4\x8dega lovca. Po okrevanju je 1. oktobra 1944 za\xc4\x8del predavati bodo\xc4\x8dim lovskim poveljnikom v letalski \xc5\xa1oli v K\xc3\xb6nigsbergu, hkrati pa je spet za\xc4\x8del aktivno leteti. \xc5\xbde 6. oktobra je sestrelil dva ameri\xc5\xa1ka bombnika Boeing B-17. 15. decembra 1944 se je Franzisket pridru\xc5\xbeil Geschwaderstabu JG 27. 30, decembra 1944 je postal komodor JG 27. Vojno je Ludwig Franzisket pre\xc5\xbeivel, umrl pa je 23. novembra 1988 v M\xc3\xbcnstru._NEWLINE_Zirkus Franzisket je med vojno dosegel 43 zra\xc4\x8dnih zmag, sodeloval pa je na ve\xc4\x8d kot 500 bojnih nalogah. Vse zmage je dosegel na zahodu, med njimi pa so bili \xc5\xa1tirje te\xc5\xbeki \xc5\xa1tirimotorni bombniki.'